Diari Oficial de la Generalitat Valenciana


Sumari del DOGV 4506, del 23-05-2003 (2003/6002)

RESOLUCIÓ de 20 de maig de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del conveni de col·laboració entre la Generalitat Valenciana i el Ministeri de Medi Ambient per a l'execució conjunta d'actuacions de protecció i regeneració de l'entorn natural.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4506

Data del DOGV
:   23-05-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/6002


Data del document
:   20-05-2003

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Medi Ambient
    * política forestal
    * cooperació administrativa
    * protecció del paisatge
    * administració central

RESOLUCIÓ de 20 de maig de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del conveni de col·laboració entre la Generalitat Valenciana i el Ministeri de Medi Ambient per a l'execució conjunta d'actuacions de protecció i regeneració de l'entorn natural. [2003/F6002]
  
Subscrit, després de la tramitació prèvia reglamentària, entre la Generalitat Valenciana i el Ministeri de Medi Ambient, l'11 de novembre de 2002, un conveni de col·laboració per a l'execució conjunta d'actuacions de protecció i regeneració de l'entorn natural, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0425/2003, i que figura com a annex d'esta resolució.
  
València, 20 de maig de 2003.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre la Generalitat Valenciana i el Ministeri de Medi Ambient per a l'execució conjunta d'actuacions de protecció i regeneració de l'entorn natural
  
Reunits
  
D'una part, José Luis Olivas Martínez, president de la Generalitat Valenciana, en nom i representació d'esta, fent ús de les facultats atribuïdes per l'article 14 de la Llei 5/1983, de 30 desembre, de Govern Valencià.
  
D'una altra part, Jaume Matas Palou, ministre de Medi Ambient, fent ús de les facultats atribuïdes per l'article 13 de la Llei 6/1997, de 14 d'abril, d'Organització i Funcionament de l'Administració General de l'Estat.
  
Ambdós parts, en la qualitat en què cada una intervé, es reconeixen recíprocament la capacitat legal per a atorgar el present conveni, a l'efecte del qual,
  
Manifesten
  
I. El Ministeri de Medi Ambient, per mediació de la Confederació Hidrogràfica del Segura i la Generalitat Valenciana a través de la Conselleria de Medi Ambient consideren d'interés comú potenciar la consecució d'obres de protecció i regeneració de l'entorn natural pels beneficiosos efectes que estes generen en la conservació del medi natural de la Comunitat Valenciana.
  
Estes obres es preveuen fonamentalment a fi de controlar els processos erosius de les conques hidrogràfiques, millorar els llits, marges i riberes dels rius, actuar en les zones humides a través de la seua renaturalització i la recuperació del seu entorn, millorar la regulació del cicle hidrològic, la disminució de cabals punta en processos d'avinguda, la recàrrega d'aqüífers, l'estabilització de vessants, i la contenció del problema de la desertificació. Al mateix temps l'execució d'estes obres permetrà un augment de la biodiversitat i una millora dels hàbitats de fauna i flora.
  
II. D'acord amb el que disposa en la Constitució Espanyola i en l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, correspon a la Generalitat Valenciana el desenrotllament legislatiu i l'execució de la matèria de protecció del medi ambient.
  
III. El Reial Decret Legislatiu 1/2001, de 20 de juliol, pel qual s'aprova el Text Refós de la Llei d'Aigües, definix en el seu article 23 com a funcions dels organismes de conca, aquelles que es deriven dels convenis amb comunitats autònomes, corporacions locals i altres entitats públiques o privades, o dels subscrits amb particulars.
  
IV. L'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció que en fa la Llei 4/1999, de 13 de gener, establix que l'administració general i els organismes públics vinculats o que en depenen podran celebrar convenis de col·laboració amb els òrgans corresponents de les administracions de les comunitats autònomes en l'àmbit de les seues respectives competències.
  
V. El Programa Operatiu de la Comunitat Valenciana 2000-2006, integrat per un conjunt d'eixos prioritaris i mesures plurianuals, preveu com a òrgan gestor de la seua mesura 3.6 (Protecció i regeneració de l'entorn natural) la Confederació Hidrogràfica del Segura, i està previst el cofinançament pels fons Feder de les operacions a executar per este en la dita mesura fins a un import màxim del 70% dels costos elegibles.
  
VI. Amb data 8 de març de 2002 el ministre de Medi Ambient i el conseller de Medi Ambient van firmar el Conveni Marc de Col·laboració entre el Ministeri de Medi Ambient i la Generalitat Valenciana sobre actuacions del Pla Forestal Espanyol a desenrotllar a la Comunitat Valenciana.
  
Este conveni marc regula en la seua clàusula cinquena la celebració de convenis específics per a portar a terme les actuacions del Pla Forestal Espanyol finançades pel Feder i disposa que estos convenis específics quedaran sotmesos a les estipulacions del citat conveni marc.
  
De conformitat amb allò que s'ha exposat, s'acorda per ambdós parts subscriure el present conveni, amb les següents
  
Clàusules
  
Primera. Objecte
  
És objecte del present conveni l'establiment, en el marc de les actuacions del Pla Forestal Espanyol, d'un règim de cooperació per al desenrotllament d'obres de restauració i protecció de l'entorn natural entre la Confederació Hidrogràfica del Segura i la Generalitat Valenciana a través de la Conselleria de Medi Ambient, en l'àmbit territorial de conca del Segura compresa a la Comunitat Valenciana.
  
Segona. Finançament
  
El finançament d'estes obres es realitzarà de la manera següent:
  
El 70 per cent a càrrec del programa 512.A, Gestió de Recursos Hidràulics, de la Confederació Hidrogràfica del Segura, i el 30 per cent a càrrec del programa 442.30 Restauració i Protecció dels Recursos Naturals, de la Generalitat Valenciana.
  
L'aportació de la Conselleria de Medi Ambient de la Generalitat Valenciana es farà efectiva per mitjà de transferència de capital a la Confederació Hidrogràfica del Segura en la forma establida per l'article 47 bis, apartat b), del Decret Legislatiu, de 26 de juny de 1991, del Govern Valencià, pel qual s'aprova el Text Refós de la Llei d'Hisenda Pública de la Generalitat Valenciana. Així:
  
a) Un 15% de l'import corresponent a cada anualitat del programa, d'acord amb allò que ha establit la Comissió de Seguiment a què s'al·ludix en la clàusula tercera del present conveni per a cada exercici, es farà efectiu:
  
- A la firma d'este, pel que es refereix al muntant corresponent a l'anualitat en curs.
  
- Durant el primer trimestre de cada any de vigència del conveni, quant a les anualitats del segon i successius exercicis.
  
b) La resta de l'aportació compromesa s'abonarà mensualment per mitjà de transferència al compte corrent del Banc d'Espanya que establisca la Confederació Hidrogràfica del Segura, contra certificacions aprovades dels conceptes inclosos en la inversió, en la quantia corresponent a la part proporcional relativa a la part no retornable del finançament de l'actuació assumida per la Conselleria de Medi Ambient de la Generalitat Valenciana en el present conveni, una vegada deduïda l'amortització proporcional de la bestreta prevista en l'apartat a) anterior.
  
Les transferències seran realitzades per l'organisme que als efectes del compliment dels seus compromisos establisca la Conselleria de Medi Ambient.
  
Una vegada finalitzada cada actuació, la Confederació Hidrogràfica del Segura aportarà a la Conselleria de Medi Ambient de la Generalitat Valencià el certificat expedit pel tècnic director d'estes que acredite el cost total de les actuacions a què este conveni es referix.
  
En el supòsit que es produïren desviacions sobre els costos inicialment pressupostats, estos s'imputaran o deduiran proporcionalment al percentatge de la despesa assumida per cada una de les administracions intervinents.
  
Les aportacions per al finançament de les actuacions contingudes en el programa objecte del present conveni seran fiscalitzades d'acord amb la seua naturalesa pressupostària en els termes continguts en el Text Refós de la Llei d'Hisenda Pública de la Generalitat Valenciana, i en EL Text Refós de la Llei General Pressupostària.
  
Tercera. Comissió de Seguiment i programa d'actuacions
  
1. Es definix com a programa d'actuacions la relació detallada que figura en l'annex al present conveni amb la seua distribució temporal d'inversions.
  
2. El citat programa serà objecte de seguiment, revisió i si és procedent proposta d'actualització amb un període mínim anual. Estes tasques seran portades a terme per la Comissió de Seguiment del conveni que es definix en l'apartat següent:
  
3. La Comissió de Seguiment estarà formada per quatre tècnics, dos designats per la Confederació Hidrogràfica del Segura i dos designats per la Conselleria de Medi Ambient de la Generalitat Valenciana.
  
4. Són funcions d'esta comissió:
  
- Coordinació de les actuacions a realitzar conjuntament.
  
- Seguiment de l'evolució del programa.
  
- Revisió d'este.
  
- Anàlisi d'incidències.
  
- Proposta d'actualització del programa.
  
La proposta d'actualització del programa s'elevarà a la Presidència de la Confederació Hidrogràfica del Segura i al conseller de Medi Ambient de la Generalitat Valenciana per a la seua aprovació conjunta.
  
5. En el programa d'actuacions es reflectirà:
  
- Títol de l'actuació.
  
- Inversió prevista.
  
- Organisme encarregat de la direcció del projecte.
  
- Organisme encarregat de la direcció de les obres.
  
- Programació temporal.
  
- Previsions de finançament i retorns.
  
Quarta. Compromisos assumits per la Confederació Hidrogràfica del Segura
  
En virtut del present conveni, la Confederació Hidrogràfica del Segura es compromet, en el marc d'este, a:
  
a) Gestionar els fons del programa Feder, mesura 3.6 de Protecció i Regeneració d'Espais Naturals, fins a un màxim del 70% dels costos elegibles de l'actuació, avaluant l'elegibilitat de cada actuació, així com contractar la redacció de projectes, execució de les obres i assistències tècniques necessàries. En particular:
  
- Portar a terme les licitacions i adjudicacions dels contractes necessaris per a l'efectiva realització de les actuacions del programa, incloent totes les incidències que hi puguen sorgir (modificats, obres complementàries, liquidacions, revisions de preus, variacions de taxes o impostos...).
  
- Obtindre totes les autoritzacions que siguen necessàries per a l'execució de les obres, especialment pel que fa, si és procedent, al compliment de la legislació sobre impacte ambiental.
  
- La gestió de les expropiacions o cessions de sòl o altres drets o béns afectats, necessàries per a la realització de les actuacions del programa.
  
b) Assumir la responsabilitat de la direcció de l'obra, designant el tècnic facultatiu competent, que podrà ser-ho tant del propi organisme com de la Conselleria de Medi ambient o extern, i la recepció de les obres i la liquidació del contracte, per mitjà de l'expedició dels corresponents certificats i actes.
  
c) Presentar davant de la Comissió de Seguiment, amb anterioritat a l'1 de novembre de cada any, la proposta de revisió del programa d'actuacions.
  
d) Supervisar i aprovar els projectes inclosos en el programa d'actuacions. La Conselleria de Medi Ambient de la Generalitat Valenciana designa, als efectes del compliment de l'article 46.3 de la Llei d'Hisenda de la Generalitat Valenciana, com a tècnic de supervisió dels projectes objectes del present Conveni, al que establisca la confederació als efectes de la seua responsabilitat en l'aprovació del projecte. L'informe de supervisió de la confederació serà traslladat a la Conselleria de Medi Ambient de la Generalitat Valenciana prèviament a la contractació de les obres per a la seua conformitat.
  
e) Comunicar a la Conselleria de Medi Ambient de la Generalitat Valenciana, en el termini d'un mes des que es produïsquen, les dades corresponents a l'adjudicació definitiva de les obres i al seu inici, així com les incidències que puguen donar origen a modificacions del projecte, del contracte, o dels seus terminis d'execució.
  
f) Vetlar pel compliment dels terminis establits en els contractes adjudicats, sense perjuí de les pròrrogues que puguen acordar-se de conformitat amb la legislació vigent.
  
g) Senyalitzar l'execució de les actuacions per mitjà de cartells, en els quals es destacaran notòriament les administracions públiques i els seus departaments que cofinancen l'actuació, i que hauran de situar-se en llocs visibles en l'entorn de l'actuació.
  
h) A fi que les anualitats aprovades es puguen reajustar d'acord amb el ritme d'execució real de les obres, la Confederació Hidrogràfica del Segura comunicarà trimestralment a la Conselleria de Medi Ambient de la Generalitat Valenciana tant l'import de les obres realitzades fins eixa data, com les previsions fins al final de l'exercici. S'entén com tal a estos efectes el 30 de novembre de cada any.
  
i) Escometre a càrrec del seu pressupost de fons propis els compromisos de finançament assumits en la clàusula tercera d'este conveni.
  
j) Totes les altres funcions que es deriven de la seua condició de centre gestor i executor de programes i actuacions cofinançables per mitjà de fons Feder, i de la competència pròpia de l'organisme.
  
Quinta. Compromisos de la Conselleria de Medi Ambient
  
També en virtut del present conveni, i en el marc d'este, la Conselleria de Medi Ambient es compromet a:
  
a) Presentar davant de la Comissió de Seguiment, amb anterioritat a l'1 de novembre de cada any, la proposta de revisió del programa d'actuacions.
  
b) Donar compliment als compromisos de finançament assumits en la clàusula tercera del present conveni, en els termes i condicions en la dita clàusula assenyalats.
  
c) Prestar la seua col·laboració tècnica i administrativa a la Confederació Hidrogràfica del Segura en les actuacions objecte del present conveni (assistència a la recepció de les obres i treballs contractats, posada a disposició de personal, especialment tècnic facultatiu, per a la direcció d'obres la responsabilitat de la qual assumix la Confederació Hidrogràfica del Segura), així com portar a terme les altres actuacions administratives que en l'àmbit de la seua competència haja d'efectuar.
  
Sexta. Gestió de les actuacions
  
La Confederació Hidrogràfica del Segura tindrà a tots els efectes la consideració d'ens gestor i executor dels projectes i actuacions a realitzar, i dels fons necessaris a tal fi, en el marc dels programes estatals del Ministeri de Medi Ambient a què es referix la mesura 3.6 dels fons estructurals de la Unió Europea, en matèria de regeneració d'enclavaments naturals, protecció i regeneració de l'entorn natural, susceptibles de cofinançament comunitari per mitjà de fons Feder.
  
En conseqüència, és competència de la Confederació Hidrogràfica del Segura l'avaluació de l'elegibilitat dels projectes i actuacions, així com la responsabilitat de la realització efectiva de les actuacions elegibles per a cofinançament que determine la Comissió de Seguiment del present conveni.
  
Sèptima. Resolució de controvèrsies
  
Per al coneixement de totes les qüestions que pogueren plantejar-se, derivades de la interpretació i execució del present conveni de col·laboració, serà competent la jurisdicció contenciosa administrativa.
  
Octava. Causes d'extinció
  
D'acord amb l'article 6.2 de la Llei 30/1992 s'incorporen les següents causes d'extinció del present conveni.
  
a) Quan es complisca el seu objecte.
  
b) Per mutu acord exprés de les parts o per substitució per un altre conveni.
  
c) Per denúncia unilateral en els termes previstos en el conveni, o quan concorren circumstàncies d'interés públic que facen inconvenient la seua continuació.
  
Novena. Termini de vigència
  
D'acord amb el Programa Operatiu Integrat de la Comunitat Autònoma Valenciana que desenrotlla el marc comunitari de suport per a les intervencions estructurals europees Feder en les regions espanyoles objectiu número 1 i que motiva el plantejament del present conveni, el període de vigència es considera establit fins a l'any 2006, quant a adquisició de compromisos es referix, extensible fins al 31 de desembre de 2008 en allò que afecta a l'execució i liquidació d'estos.
  
Les parts firmants podran acordar la pròrroga del període de la seua vigència, prèvia justificació d'esta, per mitjà de notificació recíproca amb un mes d'anticipació a les dates assenyalades anteriorment.
  
I, en prova de conformitat, ambdós parts subscriuen el present conveni en dos exemplars.
  
Orihuela, 11 de novembre de 2002
  
El president de la Generalitat Valenciana:
  
José Luis Olivas Martínez.
  
El ministre de Medi Ambient: